"Leswi swi vulaka yini" ku vutisa Lamela. A a nga tshembi leswaku a a swi twe kahle leswi a swa ha ku boxiwa hi Sambo? "Hi yena buti a vulaka sweswo"Hahani a vutisa, a ri ku dyiseni ka Nkateko mukapu. Nkateko a ku ri n'wana wa Nsovo. Nsovo a a ri n'wana wa hahani wa nhwanyana. Nkateko a xo va na lembe rin'we ntsena. Nsovo yena a a tlhelerile exikolweni. Tanihi mina, na yena a a ri ka Giredi ya khume? Hi rin'wana ra masiku, n'hweti ya ha ku raha bakiti, N'wa-Mbhedhle o na Xihahluli Mboweni le Bambeni kwale Giyani nqwaa, erhenkeni ya mathekisi, enyongeni ya rin'wana ra mathekisi leri a ri tsariwile marito lama: Blue Train. Nyimpi ya Gog na Magog yo gangisana yi suka yi yima hi milenge yi ku mpoo! Va tshwimbirisanile hi marito ku kondza N'wa-Mbhedlhe a sungula ku dirowa munhu wa xinuna hi xikunwana hambileswi a a ambale ntangu, hi tlhelo a ri karhi a dya min'wala. Loko munhu luyani a hela ku dirowiwa, na min'wala yi herile ku dyiwa, N'wa-Mbhedlhe o angula a ku: "Swi tiviwa hi n'wina," a file nya, hi ku nyuma.